b'\n_START_ARTICLE_\nUruguay\n_START_SECTION_\nMaantiede\n_START_PARAGRAPH_\nUruguay on Etel\xc3\xa4-Amerikan mantereen toiseksi pienin maa (Surinamen j\xc3\xa4lkeen). Sen maasto koostuu p\xc3\xa4\xc3\xa4osin tasangoista ja matalista kukkuloista (cuchilla), rannikko on viljavaa alankoa. Suurin osa maasta on ruohomaata, joka soveltuu hyvin lehmien ja lampaiden kasvatukseen. Maan korkein kohta on Cerro Catedral, jonka korkeus on 514 metri\xc3\xa4. Maan lounaisosassa on R\xc3\xado de la Plata, l\xc3\xa4ntisen rajan muodostaa Uruguayjoki. Lis\xc3\xa4ksi maassa virtaa R\xc3\xado Negro ja Atlantin rannikolla on useita laguuneja. Rantaviivan pituus on 660 kilometri\xc3\xa4._NEWLINE_Uruguayssa on lauhkea ilmasto, jossa vuodenajat poikkeavat toisistaan selv\xc3\xa4sti mutta \xc3\xa4\xc3\xa4riolosuhteet ovat harvinaisia. Kev\xc3\xa4\xc3\xa4t ovat kosteita ja tuulisia, kes\xc3\xa4t l\xc3\xa4mpimi\xc3\xa4, syksyt leutoja ja talvet koleita ja kosteita. Maan luoteisosa on kauempana vesist\xc3\xb6ist\xc3\xa4, ja siell\xc3\xa4 kes\xc3\xa4t ovat kuumempia ja talvet kylmempi\xc3\xa4 kuin muualla maassa. Koska maasto on tasaista, s\xc3\xa4\xc3\xa4rintamat kulkevat sen yli esteett\xc3\xa4. Ajoittain esiintyy pamperoja (viile\xc3\xa4 ja toisinaan eritt\xc3\xa4in kova tuuli, joka puhaltaa pohjoiseen Argentiinan pampatasangoilta)._NEWLINE_Uruguayn kasvillisuus muistuttaa Argentiinaa ja Brasilian etel\xc3\xa4osaa. Jokivarsilla kasvaa mets\xc3\xa4\xc3\xa4, muualla on ruohikkoista laidunmaata. Suurikokoiset el\xc3\xa4imet ovat harvinaisia.\n_START_SECTION_\nVarhaisvaiheet ja siirtomaa-aika\n_START_PARAGRAPH_\nToisin kuin suuri osa muusta Latinalaisesta Amerikasta, Uruguay ei ole kuulunut maineikkaiden muinaiskulttuurien valtapiiriin. Maan pohjoisosasta on l\xc3\xb6ydetty kivikautisia j\xc3\xa4\xc3\xa4nteit\xc3\xa4 kymmenentuhannen vuoden takaa. Ne kertovat mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4kulttuureista. Noin nelj\xc3\xa4tuhatta vuotta sitten alueelle tulivat charruat ja tupi-guaranit, jotka mets\xc3\xa4stiv\xc3\xa4t, kalastivat ja ker\xc3\xa4iliv\xc3\xa4t luonnon antimia. Pienempi\xc3\xa4 ryhmi\xc3\xa4 olivat jarot, boranet ja chanat, jotka tunsivat my\xc3\xb6s maanviljelyn ja keramiikan valmistuksen taidon._NEWLINE_Juan D\xc3\xadaz de Sol\xc3\xads purjehti R\xc3\xado de la Platalle 1516, mutta intiaanit surmasivat h\xc3\xa4net. Eurooppalaista asutusta ei syntynyt yli vuosisataan. Vuonna 1680 Brasilian portugalilaiset perustivat Nova Colonia do Sacramenton R\xc3\xado de la Platan suuhun. Espanjalaiset perustivat 1726 Montevideon linnoituksen ja valtasivat maan Portugalilta. Samassa yhteydess\xc3\xa4 suuri osa alkuper\xc3\xa4isv\xc3\xa4est\xc3\xb6st\xc3\xa4 tapettiin. Espanjalaiset aloittivat my\xc3\xb6s karjankasvatuksen. Maa liitettiin 1776 Espanjan La Platan varakuningaskuntaan, jonka p\xc3\xa4\xc3\xa4kaupunki oli Buenos Aires.\n_START_SECTION_\nItsen\xc3\xa4isyys\n_START_PARAGRAPH_\nKun Napoleon syrj\xc3\xa4ytti Espanjan kuninkaan vuonna 1808, La Platan varakuningaskunta julistautui itsen\xc3\xa4iseksi, mutta Montevideo pysyi uskollisena Espanjan kruunulle ja kapinoi Buenos Airesia vastaan. 1800-luvun alun historiaan kuului brittien, espanjalaisten, portugalilaisten ja siirtomaiden joukkojen kamppailu alueesta. Vuonna 1811 Jos\xc3\xa9 Gervasio Artigas aloitti kapinan espanjalaisia vastaan. Diktaattorina hallinneen Artigasin syrj\xc3\xa4yttiv\xc3\xa4t portugalilaiset, ja vuonna 1821 Portugali liitti Provincia Oriental del Rio de la Platan, nykyisen Uruguayn Brasiliaan. Maakunta julistautui itsen\xc3\xa4iseksi 25. elokuuta 1825 Juan Antonio Lavallejan johtaman 33:n (Treinta y Tres Orientales) kapinan j\xc3\xa4lkeen, mutta p\xc3\xa4\xc3\xa4tti muodostaa liittovaltion Argentiinan kanssa. Liittolaiset voittivat kolmivuotisen sodan Brasiliaa vastaan ja Uruguay tunnustettiin itsen\xc3\xa4iseksi brittien tuella Montevideon sopimuksella vuonna 1828._NEWLINE_Ensimm\xc3\xa4inen perustuslaki tuli voimaan 1830. Uruguayta hallitsi t\xc3\xa4m\xc3\xa4n j\xc3\xa4lkeen liuta valittuja tai nimettyj\xc3\xa4 presidenttej\xc3\xa4, ja se ajautui useisiin konflikteihin naapurivaltioidensa kanssa. Vuonna 1838\xe2\x80\x931865 k\xc3\xa4ytiin sis\xc3\xa4llissota punaisten (Colorado) ja valkoisten (Blanco) v\xc3\xa4lill\xc3\xa4, josta ovat per\xc3\xa4isin nykyiset Colorado-puolue ja kansallispuolue. Vuosina 1865\xe2\x80\x931870 Uruguay soti Argentiinan ja Brasilian rinnalla Paraguayta vastaan kolmoisliiton sodan.\n_START_SECTION_\n1900-luku\n_START_PARAGRAPH_\nJo 1800- ja 1900-luvun vaihteessa Uruguaysta alettiin rakentaa hyvinvointivaltiota. Maahan muutti suuri m\xc3\xa4\xc3\xa4r\xc3\xa4 siirtolaisia Euroopasta vuoteen 1930 asti. Lyhyen sotilasvallan j\xc3\xa4lkeen Colorado-puolueen Jos\xc3\xa9 Batlle y Ord\xc3\xb3\xc3\xb1ez oli presidenttin\xc3\xa4 1903\xe2\x80\x931907 ja 1911\xe2\x80\x931915. H\xc3\xa4n teki suuren joukon poliittisia, sosiaalisia ja taloudellisia uudistuksia. S\xc3\xa4\xc3\xa4dettiin minimipalkka, ensimm\xc3\xa4isin\xc3\xa4 maailmassa s\xc3\xa4\xc3\xa4dettiin kahdeksan tunnin ty\xc3\xb6aikalait, ilmaista koulutusta tarjottiin kaikille, sukupuolten tasa-arvoa edistettiin ja kirkko irrotettiin valtiosta. Lait el\xc3\xa4kkeist\xc3\xa4 ja ty\xc3\xb6tt\xc3\xb6myysturvasta hyv\xc3\xa4ksyttiin my\xc3\xb6hemmin._NEWLINE_Vuonna 1909 parannettiin satamaa, ja Montevideosta tuli sen ansiosta La Platan toisella puolella sijaitsevan Buenos Airesin kilpailija alueen t\xc3\xa4rkeimp\xc3\xa4n\xc3\xa4 kaupan keskuksena._NEWLINE_1900-luvun alkupuolella Uruguayn yhteiskunnalliset uudistukset, tuottava vienti ja rauhalliset olot vakauttivat maan talouden ja poliittisen ilmapiirin. Uruguayn kehittynyt yhteiskuntaj\xc3\xa4rjestelm\xc3\xa4 ja vakaa demokratia toivat sille tunnetun lempinimen \xe2\x80\x9dAmerikan Sveitsi\xe2\x80\x9d. Onpa 1920- ja 1930-lukujen Uruguayta kutsuttu jopa maailman ensimm\xc3\xa4iseksi hyvinvointivaltioksi._NEWLINE_1930-luvun alun suurta lamaa seurasi lyhyt sotilasvallan kausi ja oppositiopuolueet kiellettiin vuoden 1933 vallankaappausyrityksen j\xc3\xa4lkeen. Vuoden 1951 uuden perustuslain mukaan presidentin virka korvattiin yhdeks\xc3\xa4nmiehisell\xc3\xa4 neuvostolla. Uruguayn vaurauden aikaa seurasi laskusuhdanne. Paljolti maataloustuotteisiin perustunut vienti ei en\xc3\xa4\xc3\xa4 tuottanut entiseen tapaan, ja maa alkoi k\xc3\xb6yhty\xc3\xa4. T\xc3\xa4m\xc3\xa4 toi Uruguayhin uutta poliittista ep\xc3\xa4vakautta._NEWLINE_Laskusuhdanne vei entisen hyvinvoinnin, ja reaktiona syntyi levottomuuksia, t\xc3\xa4rkeimp\xc3\xa4n\xc3\xa4 sissiliike Tupamaros, joka aloitti kampanjansa 1962. Presidentti Juan Mar\xc3\xada Bordaberry aloitti 1971 kovat toimet sissej\xc3\xa4 vastaan, ja turvautui vallankaappaukseen armeijan tuella, mutta joutui vuonna 1973 sen syrj\xc3\xa4ytt\xc3\xa4m\xc3\xa4ksi. Armeija nimitti presidentiksi aluksi Aparicio M\xc3\xa9ndezin, ja vuonna 1981 kenraali Gregorio \xc3\x81lvarezin. Sotilashallitus laati my\xc3\xb6s uuden perustuslain, jonka kansan\xc3\xa4\xc3\xa4nestys hylk\xc3\xa4si marraskuussa 1980. Siviilivalta palautettiin vasta 1985, vuosi laajalle levinneiden v\xc3\xa4kivaltaisten sotilasvaltaa vastustavien mielenosoitusten j\xc3\xa4lkeen. Yli 200 uruguaylaista siepattiin ja surmattiin kaksitoistavuotisen sotilasvallan aikana._NEWLINE_Vuoden 1984 parlamenttivaaleissa voitti Colorado-puolueen johtaja Julio Mar\xc3\xada Sanguinetti, joka pyrki vakauttamaan taloutta ulkomaankaupalla ja houkuttelemalla ulkomaisia investointeja, sek\xc3\xa4 vakiinnuttamaan demokratian pitk\xc3\xa4n sotilasvallan j\xc3\xa4lkeen. Vuonna 1989 hyv\xc3\xa4ksyttiin kansan\xc3\xa4\xc3\xa4nestyksess\xc3\xa4 armahduslaki, joka armahti suurimman osan sissien ja sotilasvallan aikaisista teoista._NEWLINE_Kansallispuolueen Luis Alberto Lacalle voitti presidentinvaalit 1989 ja oli presidenttin\xc3\xa4 1990\xe2\x80\x931995. H\xc3\xa4n pyrki vapauttamaan kauppaa ja Uruguaysta tuli Mercosur-talousliiton perustajaj\xc3\xa4sen 1991. Lacallen yksityist\xc3\xa4miset her\xc3\xa4ttiv\xc3\xa4t vastarintaa ja jotain h\xc3\xa4nen uudistuksiaan hyl\xc3\xa4ttiin kansan\xc3\xa4\xc3\xa4nestyksess\xc3\xa4. Lacalle valittiin uudelleen presidentiksi 1994 vaaleissa. Mik\xc3\xa4\xc3\xa4n puolue ei saanut enemmist\xc3\xb6\xc3\xa4 parlamenttiin, joten kansallispuolue liittoutui Sanginettin Colorado-puolueen kanssa koalitiohallitukseksi. Vuoden 1999 aikana p\xc3\xa4\xc3\xa4vientialueet ajautuivat taantumaan, joka jatkui vuoteen 2003 ja vaikutti Uruguaynkin talouteen._NEWLINE_Vuoden 1999 vaalit pidettiin uudella j\xc3\xa4rjestelm\xc3\xa4ll\xc3\xa4. Huhtikuussa puolueet valitsivat presidenttiehdokkaansa, ja 31. lokakuuta pidetyiss\xc3\xa4 vaaleissa valittiin parlamentti edustajat, ja koska kukaan presidenttiehdokkaista ei saanut enemmist\xc3\xb6\xc3\xa4, marraskuussa j\xc3\xa4rjestettiin toinen kierros, jolla Colorado-puolueen Jorge Batlle Ib\xc3\xa1\xc3\xb1ez voitti kansallispuolueen tuella Frente Amplion Tabar\xc3\xa9 V\xc3\xa1zquezin.\n_START_SECTION_\n2000-luku\n_START_PARAGRAPH_\nBatllen hallitus toimi Colorado- ja kansallispuolueiden tuella, kunnes Blancot vetiv\xc3\xa4t tukensa ministerins\xc3\xa4 hallituksesta marraskuussa 2002. Batlle joutui koko kautensa k\xc3\xa4sittelem\xc3\xa4\xc3\xa4n maan l\xc3\xa4hihistorian vakavinta talouskriisi\xc3\xa4, mik\xc3\xa4 johti k\xc3\xb6yhyyden lis\xc3\xa4\xc3\xa4ntymiseen ja siirtolaisuuden lis\xc3\xa4\xc3\xa4ntymiseen._NEWLINE_Vasemmistolaisten puolueiden Frente Amplio, josta jo 1999 tuli suurin puolue, l\xc3\xb6i vuoden lokakuun 2004 vaaleissa molemmat perinteiset puolueet ja sen presidenttiehdokas Tabar\xc3\xa9 V\xc3\xa1zquez valittiin suoraan ensimm\xc3\xa4isell\xc3\xa4 kierroksella, jolla h\xc3\xa4n sai 50,4 prosenttia \xc3\xa4\xc3\xa4nist\xc3\xa4. H\xc3\xa4n m\xc3\xa4\xc3\xa4r\xc3\xa4si tuntien kuluessa virkaan astumisestaan suhteet palautettavaksi Kuubaan ja solmi Venezuelan kanssa energiasopimuksen ja m\xc3\xa4\xc3\xa4r\xc3\xa4si hyvinvointipaketista v\xc3\xa4hent\xc3\xa4m\xc3\xa4\xc3\xa4n k\xc3\xb6yhyytt\xc3\xa4. V\xc3\xa1zquezin aikana useita diktatuurin aikaisia johtajia tuomittiin teoista joita aiempi armahdus ei koskenut. V\xc3\xa1zquezin aikana suhteet Argentiinaan kiristyiv\xc3\xa4t Uruguayhin maiden rajalle rakennettavan suuren sellutehtaan vuoksi. Joulukuussa 2006 Uruguay maksoi kokonaisuudessaan miljardivelkansa kansainv\xc3\xa4liselle valuuttarahastolle._NEWLINE_Marraskuun 2009 presidentinvaalit voitti Frente Amplio -puolueen Jose Mujica. Helmikuussa 2010 entinen presidentti Juan Maria Bordaberry tuomittiin 30 vuodeksi vankeuteen murhista ja perustuslain rikkomisesta vuoden 1973 vallankaappauksen yhteydess\xc3\xa4._NEWLINE_Katolilaisenemmist\xc3\xb6isen Uruguayn parlamentin yl\xc3\xa4huone eli senaatti hyv\xc3\xa4ksyi tietyin edellytyksin lailliset abortit lokakuussa 2012. Uruguay on kolmas Latinalaisen Amerikan maa, jossa abortti on laillinen. Kaksi muuta ovat Kuuba ja brittien entinen siirtomaa Guyana._NEWLINE_Vuoden 2014 vaaleissa Frente Amplio -puolue s\xc3\xa4ilytti ehdottoman enemmist\xc3\xb6ns\xc3\xa4 parlamentissa ja puolueen ehdokas Tabar\xc3\xa9 V\xc3\xa1zquez valittiin presidentiksi toisella kierroksella.\n_START_SECTION_\nPolitiikka\n_START_PARAGRAPH_\nUruguay on presidentiaalinen tasavalta, jossa ei ole p\xc3\xa4\xc3\xa4ministerin virkaa. Uruguayn perustuslaki on vuodelta 1967. Presidentinvaalit j\xc3\xa4rjestet\xc3\xa4\xc3\xa4n viiden vuoden v\xc3\xa4lein, samalla valitaan my\xc3\xb6s varapresidentti. Samaa presidentti\xc3\xa4 ei voida valita kahdelle per\xc3\xa4kk\xc3\xa4iselle kaudelle. Presidentti nimitt\xc3\xa4\xc3\xa4 13 ministeri\xc3\xa4._NEWLINE_Uruguayn parlamentti on kaksikamarinen. Sen osat ovat 30+1-j\xc3\xa4seninen senaatti (C\xc3\xa1mara de Senadores), jossa on 30 vaaleilla valittua j\xc3\xa4sent\xc3\xa4, ja jonka puheenjohtajana toimii varapresidentti, sek\xc3\xa4 99-j\xc3\xa4seninen edustajainhuone (C\xc3\xa1mara de Representantes). J\xc3\xa4senet molempiin kamareihin valitaan kansan\xc3\xa4\xc3\xa4nestyksell\xc3\xa4 viiden vuoden v\xc3\xa4lein._NEWLINE_Perinteiset puolueet ovat vasemmistolainen/liberaali Colorado-puolue (punapuolue) ja oikeistolainen ja konservatiivis-traditionalistinen Kansallispuolue-valkoiset. Vuoden 2004 vaaleissa 31. lokakuuta valtaan nousi kuitenkin vasemmistolainen Frente Amplio-Encuentro Progresista-Nueva Mayoria (laaja rintama), joka koostuu sosialisteista, entisist\xc3\xa4 tupamaros-sisseist\xc3\xa4, kommunisteista ja sosiaalidemokraateista ja perinteisist\xc3\xa4 puolueista l\xc3\xa4hteneist\xc3\xa4. Se on hallinnut Montevideota vuodesta 1990, ollut suurin puolue vuodesta 1999 ja sill\xc3\xa4 on ollut kaksi per\xc3\xa4kk\xc3\xa4ist\xc3\xa4 presidentti\xc3\xa4, vuonna 2004 valittu Tabar\xc3\xa9 V\xc3\xa1zquez ja vuonna 2009 valittu Jose Mujica. Uruguayn politiikkaa on leimannut kaupunkien liberaalien asukkaiden sek\xc3\xa4 maaseudun konservatiivisten karjatilallisten v\xc3\xa4linen vastakkainasettelu. Ensiksi mainittuja on edustanut Colorado-puolue ja viimeksi mainittuja Blanco-puolue.\n_START_SECTION_\nTalous\n_START_PARAGRAPH_\nUruguayn taloutta hallitsee vientiin keskittynyt maatalous. Maatalous tuottaa noin 12\xc2\xa0% BKT:sta ja muodostaa 70\xc2\xa0% viennist\xc3\xa4._NEWLINE_Uruguayn talous k\xc3\xa4rsi 1999\xe2\x80\x932002 Argentiinan ja Brasilian kriisien aikaisen v\xc3\xa4hentyneen kysynn\xc3\xa4n vuoksi; n\xc3\xa4ihin maihin suuntautuu l\xc3\xa4hes puolet Uruguayn viennist\xc3\xa4. Vuodesta 2003 talouskasvu saatiin taas k\xc3\xa4yntiin, ja vuosina 2004-2008 talous kasvoi keskim\xc3\xa4\xc3\xa4rin 6,5% vuodessa. Vuoden 2009 maailmanlaajuinen lama ei ollut Uruguayssa paha, ja hallitus ennustaa vuosille 2011-2015 keskim\xc3\xa4\xc3\xa4rin nelj\xc3\xa4n prosentin vuosittaista kasvua._NEWLINE_Uruguayn talous on varsin valtiojohtoista, ja valtio omistaa kokonaan tai p\xc3\xa4\xc3\xa4omistajana rautatiet, lentoyhti\xc3\xb6n, \xc3\xb6ljynjalostamot, vakuutusyhti\xc3\xb6t sek\xc3\xa4 veden, s\xc3\xa4hk\xc3\xb6n, puhelinten ja postin toiminnot._NEWLINE_Er\xc3\xa4s Uruguayn merkitt\xc3\xa4vimmist\xc3\xa4 teollisuuslaitoksista ja suurin ulkomainen investointi maassa on Fray Bentosin kaupungissa sijaitseva UPM-Kymmenen sellutehdas, jonka Mets\xc3\xa4-Botnia k\xc3\xa4ynnisti syksyll\xc3\xa4 2007._NEWLINE_Merkitt\xc3\xa4vimm\xc3\xa4t vientituotteet ovat lihakarja, soija, riisi, puutavara, maitotuotteet ja maltaat._NEWLINE_Uruguayssa k\xc3\xa4y vuosittain noin kaksi miljoonaa turistia, joista suurin osa suuntaa rannikolle. Montevideon it\xc3\xa4puolella on pitki\xc3\xa4 hiekkarantoja, joille syntyneist\xc3\xa4 rantalomakohteista osa muodostaa Ciudad de la Costan kaupungin. Matkailijoita tulee etenkin Argentiinasta mutta my\xc3\xb6s Brasiliasta ja Chilest\xc3\xa4.\n_START_SECTION_\nLiikenne\n_START_PARAGRAPH_\nUruguayssa on 58 lentopaikkaa, joista vain Montevideon Carrascon lentoasemalla on yli kolmen kilometrin kiitotie. Montevideosta lennet\xc3\xa4\xc3\xa4n yleens\xc3\xa4 Buenos Airesin, Rio de Janeiron tai S\xc3\xa3o Paulon kautta jatkolennoille. Suoria lentoja on my\xc3\xb6s Paraguayhin ja Chileen._NEWLINE_Kansallinen rautatieyhti\xc3\xb6 hallitsee yli 1600 kilometrin rautatieverkkoa. Montevideo on ainoa satamakaupunki._NEWLINE_Maan sis\xc3\xa4isess\xc3\xa4 liikenteess\xc3\xa4 linja-autot ovat suosittuja ja hyvin hoidettuja, ja tiest\xc3\xb6 on hyv\xc3\xa4ss\xc3\xa4 kunnossa.\n_START_SECTION_\nV\xc3\xa4est\xc3\xb6\n_START_PARAGRAPH_\nUruguayn virallinen kieli on espanja. Maassa puhutaan my\xc3\xb6s portu\xc3\xb1oliksi ja brazileroksi kutsuttuja espanjan ja portugalin sekoituksia l\xc3\xa4hell\xc3\xa4 Brasilian vastaista rajaa._NEWLINE_Noin 88\xc2\xa0% v\xc3\xa4est\xc3\xb6st\xc3\xa4 on eurooppalaista alkuper\xc3\xa4\xc3\xa4, mestitsej\xc3\xa4 on kahdeksan prosenttia ja mustia nelj\xc3\xa4 prosenttia. Vuoden 2017 latinobarometri kyselyss\xc3\xa4 Uruguayn v\xc3\xa4est\xc3\xb6st\xc3\xa4 katolisia on 38\xc2\xa0%, protestantteja 7\xc2\xa0% ja muita uskontoja edusti 14\xc2\xa0% v\xc3\xa4est\xc3\xb6st\xc3\xa4. Uskontokuntiin kuulumattomia on 41\xc2\xa0% ja 1\xc2\xa0% ei kertonut vakaumustaan._NEWLINE_Uruguayn lukutaitotaso on hyvin korkea, 98\xc2\xa0%. Samoin kaupungistumisaste on iso, vuonna 2010 arvioitiin 92 prosentin asuvan kaupungeissa ja kaupungistuminen jatkuu edelleen. Uruguaylaisista 70 prosenttia asuu maan 700\xc2\xa0km pitk\xc3\xa4ll\xc3\xa4 rannikolla, joka jatkuu R\xc3\xado de la Platan estuaarista Atlantin rannikolle._NEWLINE_1,4 miljoonan asukkaan Montevideo on ainoa suuri metropoli. Kaksi muuta kaupunkia, Salto ja Ciudad de la Costa ovat yli sadantuhannen asukkaan kaupunkeja. Yli 20\xc2\xa0000 asukkaan kaupunkeja oli vuonna 2010 kaikkiaan 27._NEWLINE_Vuonna 2007 arvioitiin, ett\xc3\xa4 HIVin kantajia oli noin 0,6\xc2\xa0% aikuisv\xc3\xa4est\xc3\xb6st\xc3\xa4, kaikkiaan noin 10\xc2\xa0000 henke\xc3\xa4. ARVT-l\xc3\xa4\xc3\xa4kityst\xc3\xa4 olisi tarvinnut noin 3\xc2\xa0100 henke\xc3\xa4, mutta sit\xc3\xa4 sai vain hiukan yli puolet heist\xc3\xa4, noin 1\xc2\xa0800 henke\xc3\xa4.\n_START_SECTION_\nKoulutus\n_START_PARAGRAPH_\nUruguayssa toimii viisi yliopistoa: Montevideon yliopisto, Uruguayn katolinen yliopisto, Tasavallan yliopisto, Etel\xc3\xa4n autonominen yliopisto ja yksityinen ORT Uruguay. Vuonna 1849 perustetussa Tasavallan yliopistossa (esp. Universidad de la Rep\xc3\xbablica) on yli 80\xc2\xa0000 opiskelijaa. Montevideon yliopisto perustettiin 1986, ja se erikoistui aluksi oikeustieteen opetukseen. ORT on yksityinen monessa maassa toimiva yliopisto. Katolinen yliopisto muodostettiin 1986 yhdist\xc3\xa4m\xc3\xa4ll\xc3\xa4 monia katolisia oppilaitoksia. Se toimii Montevideon lis\xc3\xa4ksi Saltossa ja Maldonadossa. Etel\xc3\xa4n autonominen yliopisto (esp.  Instituto Universitario Aut\xc3\xb3nomo del Sur) kehittyi Informatiikan ammattikorkeakoulun ymp\xc3\xa4rille.\n_START_SECTION_\nKulttuuri\n_START_PARAGRAPH_\nUruguayn kulttuuri on yhten\xc3\xa4inen ja kansallistunne vahva._NEWLINE_Uruguaylaiseen ruokavalioon kuuluu paljon lihaa, varsinkin naudanlihaa. Varsinkin maaseudulla sy\xc3\xb6d\xc3\xa4\xc3\xa4n my\xc3\xb6s lammasta. Italialaisten vaikutuksesta pasta on suosittua varsinkin sunnuntairuokana. Mate-kasvin lehdist\xc3\xa4 valmistettua teenkaltaista yrttijuomaa matea juodaan metallisella suodatinpillill\xc3\xa4._NEWLINE_Uruguayn elokuvateollisuus tunnetaan ennen kaikkea dokumenteista. 1960-luvulla Mario Handler ohjasi Cin\xc3\xa9ma V\xc3\xa9rit\xc3\xa9 -tyylisi\xc3\xa4 elokuvia, joilla h\xc3\xa4n pyrki kiinnitt\xc3\xa4m\xc3\xa4\xc3\xa4n huomiota yhteiskunnallisiin ep\xc3\xa4kohtiin. Handler l\xc3\xa4hti maanpakoon 1972 ja elokuvat keskittyiv\xc3\xa4t v\xc3\xa4hemm\xc3\xa4n arkoihin aiheisiin. 2000-luvulla kansainv\xc3\xa4liset rahoittajat ovat tuoneet uutta kasvua, ja vuonna 2003 Juan Pablo Rebellan Whisky palkittiin Cannesissa._NEWLINE_Colonia del Sacramenton vanhakaupunki on Unescon Maailmanperint\xc3\xb6luettelossa.\n_START_SECTION_\nUrheilu\n_START_PARAGRAPH_\nUruguayn suosituin urheilulaji on jalkapallo. Muita suosittuja lajeja ovat muun muassa koripallo, tennis, py\xc3\xb6r\xc3\xa4ily, golf ja ratsastus. Uruguay ja Argentiina pelaavat s\xc3\xa4\xc3\xa4nn\xc3\xb6llisesti maaotteluita poolossa. Koripalloliigassa pelaa 26 joukkuetta. Uruguayn koripallomaajoukkue on voittanut 11 kertaa Etel\xc3\xa4-Amerikan-mestaruuden, viimeksi vuosina 1995 ja 1997._NEWLINE_Uruguayn jalkapallomaajoukkue lukeutuu historiallisesti maailman menestyksekk\xc3\xa4impiin. Uruguay voitti kaikkien aikojen ensimm\xc3\xa4isen maailmanmestaruuden kotikisoissaan vuonna 1930 ja toisen mestaruutensa vuonna 1950. Olympiajalkapallossa se on voittanut kultaa vuosina 1924 ja 1928. Etel\xc3\xa4-Amerikan-mestaruuden Uruguay on voittanut 15 kertaa, viimeksi vuonna 2011. FIFA-rankingissa Uruguay oli korkeimmillaan toisena kes\xc3\xa4kuussa 2012. Lokakuussa 2013 sen sijoitus oli kuudes, 349 pistett\xc3\xa4 ykk\xc3\xb6sen\xc3\xa4 olevaa Espanjaa j\xc3\xa4ljess\xc3\xa4._NEWLINE_Uruguayssa j\xc3\xa4rjestettiin siis jalkapallon ensimm\xc3\xa4iset maailmanmestaruuskilpailut vuonna 1930. Turnauksen p\xc3\xa4\xc3\xa4n\xc3\xa4ytt\xc3\xa4m\xc3\xb6n\xc3\xa4 toimi Montevideon Estadio Centenario._NEWLINE_Uruguayn menestyneimm\xc3\xa4t seurajoukkueet ovat montevideolaiset Nacional ja Pe\xc3\xb1arol. Pe\xc3\xb1arol on voittanut Uruguayn mestaruuden 48 ja Nacional 43 kertaa. Samoin ne ovat voittaneet Copa Libertadoresin yhteens\xc3\xa4 kahdeksan kertaa ja Intercontinental Cupin kuusi kertaa.'